钦定古今图书集成/理学汇编/学行典/第190卷 > 萧道寿
## 钦定古今图书集成/理学汇编/学行典/第190卷 > 萧道寿

按《元史孝友传》：“萧道寿，京兆兴平人，家贫鬻。”以自
给。母年八十馀，道寿事养尽礼，每旦候母起，夫妇亲
侍盥栉。日三饭，必待母食，然后退就食；至夕，必待母
寝，然后退就寝。出外必以告，母许乃敢出。母或怒，欲
罚之，道寿自进杖，伏地以受，杖足，母命起，乃起，起复
再拜谢违教，拱立左右俟，色喜乃退。母尝有疾，医累
岁不能疗，道寿刲股肉啖之而愈。至元八年，赐羊酒，
表其门。